<classify> AGIZO la Waziri wa Mambo ya Ndani ya Nchi, Kangi Lugola la kutaka pikipiki za biashara maarufu bodaboda ziwe zimefungwa tela la kupanda abiria ili kudhibiti ajali, limeanza kutekelezwa.Miezi miwili iliyopita, Waziri Lugola aliagiza kwamba pikipiki zote zinazotumika kusafirisha abiria zifungwe tela katika kile kinachoaminika kudhibiti wimbi la ajali za barabarani. Katika kutekeleza agizo hilo, taasisi mbalimbali za serikali zilikutana jijini hapa kufanya mazungumzo ya awali ili kuweka mkakati wa kupunguza ajali zinazosababishwa na pikipiki kwenda mwendo kasi.Akizungumza jijini Dodoma jana baada ya mkutano na kukagua pikipiki iliyofungwa tela, Katibu Mkuu wa Wizara ya Mambo ya Ndani ya Nchi, Meja Jenerali Jacob Kingu alisema serikali imedhamiria kuondoa na kukomesha ajali za bodaboda pamoja na kulinda usalama wa watumiaji wa usafiri huo. Tumekutana hapa kujadili jinsi ya kuliendea jambo hili la kufunga tela na kamati ya wataalamu hawa itakutana na kuratibu andiko ambalo litapelekwa kwa viongozi wa wizara zinazohusika na suala la kudhibiti ajali za barabarani na kumlinda mtumiaji wa huduma ya usafiri huo, alisema Kingu.Aliongeza kuwa wizara hiyo kwa kushirikiana na wadau wengine kutoka taasisi mbalimbali za serikali, watahakikisha wanakuwa na mpango wa pamoja wa kuratibu na kupunguza ajali unakamilika. Aliwaomba wananchi wawe na subira kipindi hiki ambacho kamati hiyo ya wataalamu inaandaa mpango huo na mapema mwishoni mwa mwaka huu mpango huo utatangazwa.Akizungumzia pikipiki yenye tela, mtaalamu wa Shirika la Mzinga, Salum Kipande alisema wameitengeneza vizuri na ina uwezo wa kubeba abiria wanne na dereva mmoja huku akiahidi kuunga mkono azma ya serikali kupunguza ajali za bodaboda nchini kwa kutengeneza pikipiki hizo kwa ustadi. Tela hilo limefungwa na Shirika la Mzinga lenye makao yake mkoani Morogoro, likiwa chini ya Jeshi la Ulinzi la Wananchi wa Tanzania JWTZ .Kaimu Mkurugenzi Elimu na Mafunzo wa Mamlaka ya Elimu na Ufundi Stadi VETA, Stella Ndimubenya alisema Veta watahakikisha wanatumia teknolojia waliyonayo kuweka kifaa maalumu ambacho kitadhibiti upakiaji wa abiria kupita kiwango kilichopitishwa na mamlaka husika. Alisema watatoa mafunzo kwa madereva wote pindi pikipiki hizo zitakapopitishwa na kuanza kutumika.  <topic>: KITAIFA 